
I. CONTEXTUL SOCIAL-POLITIC AL DESFĂŞURĂRII ALEGERILOR

1. 1  Dificultăţi ale unei ţări membre a zonei euro 

După alegerile din 12 iunie 2010, în Slovenia s-a format o coaliţie guvernamentală de centru–dreapta, susţinută în Parlament de o majoritate relativă, care dispunea de 79 voturi din cele 150. Acordul coaliţiei a fost semnat pe data de 6 iulie 2010, iar pe data de 8 iulie, Preşedintele Republicii a desemnat-o pe Iveta Radičová să formeze guvernul. Guvernul de coaliţie a avut în componenţa sa: 5 miniştri de la Partidul SDKU, 4 miniştri din formaţiunea liberală SAS, 3 miniştri din partidul creştin-democrat KDH şi un ministru de la partidul minorităţii maghiare Most-Hid. Guvernul a intrat în funcţiune pe data de 9 iulie 2010, având un program de guvernare aprobat de Consiliul Naţional, parlamentul monocameral slovac. În cadrul Parlamentului, opoziţia a deţinut o poziţie forte întrucât dispunea de 62 voturi, ceea ce a determinat, încă de la început fragilitatea guvernului. 

Premierul Iveta Radicová (Uniunea Democratică şi Creştină – Partidul democratic, SDKU-DS), era un cadru universitar foarte cunoscut, fiind apreciată ca prima femeie care a reuşit să pătrundă cu succes în înaltele sfere ale politicii central-europene, distingându-se prin stilul şi poziţiile sale în lumea afacerilor publice din Slovacia
. Analiştii au afirmat încă de la început că ascensiunea premierului Iveta Radičová, în vârstă de 53 ani, va reprezenta pe scena politică slovacă lupta între tradiţie şi modernitate. Ea era prima femeie sociolog din Slovacia care devenise un veritabil fenomen: întruchipa un nou stil în politică, prezentând imaginea unei femei sensibile şi cultivate, care refuză regulile brutale ale rivalilor ei masculini, care făcuseră din câmpul politicii o zonă de război. Iveta Radičová avea reputaţia de a fi o femeie de o rară inteligenţă, al cărei trecut era foarte respectat. În septembrie 1989, ea aparţinuse grupului de 14 sociologi care au protestat public contra arestării disidenţilor slovaci. Popularitatea sa data din anul 2005, când a făcut parte din guvernul neoliberal condus de Mikuláš Dzurinda (1998 - iulie 2006). În această poziţie,  ea a a vorbit despre săracii căzuţi în mizerie fără nicio vină, ca şi despre obligaţia statului de a-i ajuta. Iveta Radičová  a afişat deschis apartenenţa sa la curentul liberal modern al gândirii politice europene, fie că era vorba de convingeri religioase, pe care le considera o problemă privată, fie în problema avorturilor  sau în abordarea binevoitoare a diferitelor minorităţi. În cadrul partidul său, Iveta Radičová avea însă o putere limitată, mai ales în raport cu Mikulaš Dzurinda, om politic foarte experimentat. Din punct de vedere politic, Iveta Radičová susţinea că modelul său este Angela Merkel. 

Măsurile economico–sociale luate de guvernul de centru–dreapta condus de Radičová au fost în acord cu orientarea celorlalte partide de centru-dreapta aflate la guvernare în Europa. 

În anul 2010, când economia Slovaciei a înregistrat o creştere de 4%, PIB-ul Slovaciei era de 64,3 miliarde euro; PIB-ul pe locuitor era de 11840 euro. Ponderea industriei în PIB era de 34,5%, cea a serviciilor de 61,6%, iar a agriculturii de 3,9%. Din punct de vedere economic, Slovacia a realizat o creştere economică de 3,3%, în anul 2011, creştere realizată mai ales pe baza exporturilor. Consumul a evoluat însă negativ,  datorită măsurilor de austeritate, creşterii şomajului, care a atins nivelul de 14,4 % în 2010 şi creşterii TVA-ului la 20%, măsură considerată temporară, până când deficitul avea să devină 3%. Autorităţile estimau că revenirea ţării se va face în cel puţin 5 ani. În anul 2010, creşterea salariilor, în termeni reali, a fost modestă (+2%).  

În relaţia cu Uniunea Europeană, Slovacia, o ţară cu 5,4 millioane locuitori, a avut o contribuţie la bugetul UE de 0,54 miliarde euro şi a beneficiat de 1,9 miliarde euro, din care 1,1 miliarde euro pentru politica de coeziune şi 0,68 miliarde pentru PAC. Schimburile comerciale cu UE au reprezentat, în anul 2010, 79,9% (75,2% importuri şi  84,6% exporturi) din totalul schimburilor comerciale. Ca ţară membră a zonei euro, în Slovacia, guvernul slovac a aprobat, în octombrie 2010, un buget de de austeritate care a inclus cea mai drastică reducere a deficitului bugetar dintre toate ţările statele noi membre UE, de la 7,8% la 4,9%, prin reducerea cheltuielilor publice, o creştere a impozitelor şi creştere economică. Slovacia s-a angajat, prin ministrul său de finanţe, Ivan Miklos, ca până în anul 2013 să aibă un deficit de sub 3%, cu un împrumut, cu dobânzi mici, de 8 miliarde euro în anul 2011. Datoria slovacă era de 27,7% din PIB la sfârşitul anului 2008, iar în 2010, era de 43,8%, jumătate din media europeană. Sindicatele slovace au manifestat puternic împotriva acestor măsuri de austeritate. În septembrie 2011 a intrat în vigoare un nou Cod al muncii, cu scopul declarat de a face acest sistem mult mai flexibil. În aceeaşi perioadă a avut loc şi o reformă a pensiilor, a regimului fiscal, odată cu adoptarea legii responsabilităţii bugetare şi a unui mecanism de plafonare a cheltuielilor în funcţie de creşterea economică. Guvernul a propus, de asemenea, realizarea unor privatizări şi restructurări ale unor întreprinderi publice din transporturile feroviare, poştă, încălzire termică, telecomunicaţii etc. 
Din punct de vedere energetic, producţia de energie este dominată de sectorul nuclear care reprezenta 61% din total, ocupând locul doi în Europa, după Franţa, (faţă de 29% media europeană), iar energia regenerabilă reprezintă 20% din totalul surselor de energie. Consumul energetic în Slovacia este relativ echilibrat: 27% gaz, 23%  cărbune-lemn, 22% nuclear şi 20% produse petroliere. Reducerea activităţii centralei nucleare de la Bohunice, în anii 2006 şi 2008, a determinat o scădere a producţiei de electricitate cu 880 MW în doi ani, agravând dependenţa energetică a ţării care, anterior, era exportator de energie. Rusia este principalul furnizor de energie, principalul furnizor fiind Gazprom Export (contract de 20 ani semnat în anul 2008). Slovacia este o ţară de tranzit al gazelor naturale din Rusia, dar a încercat diversificarea furnizorilor prin încheierea unor contracte cu E.ON Ruhrgas şi GDF SUEZ. În proiect se află construirea unei noi centrale nucleare, în jurul anului 2020, dar Austria, ţară vecină, a manifestat mari rezerve în legătură cu această iniţiativă, mai ales după accidentul nuclear de la Fukushima. 
În politica de vecinătate Slovacia a adoptat, în anul 2009, Parteneriatul Oriental şi a acordat o atenţie specială relaţiei sale cu Ucraina, având pe teritoriu minoritatea ruthenilor şi mulţi lucrători din această ţară. În relaţia cu Rusia, Slovacia urmăreşte a încheierea unui nou parteneriat cu această ţară.

În luna septembrie 2011, au apărut dificultăţi deosebite în interiorul guvernului de coaliţie referitoare la ratificarea Fondului European de Stabilitate Financiară, respins chiar de partidul guvernamental  liberal SaS. Acest moment politic a redeschis dezbaterea referitoare la efectele apartenenţei Slovaciei la zona euro.

Moneda unică a fost adoptată de Slovacia la 1 ianuarie 2009, cu puţin timp înainte de izbucnirea crizei financiare. După doi ani de la acest moment, mulţi analişti, inclusiv societatea civilă, se întrebau dacă moneda euro mai era o afacere rentabilă
 pentru Slovacia. Ivan Miklos, ministrul de Finanţe, dar şi artizanul monedei unice slovace, a mers până la a mărturisi că, dacă ar fi avut informaţiile disponibile astăzi, nu s-ar fi grăbit atât de mult să intre în zona euro. Unii economişti
 au apreciat că moneda euro a adus până acum numai necazuri Slovaciei, că efectele crizei au fost amplificate de adoptarea monedei euro care a afectat modelul de făcut afaceri, economia slovacă fiind orientată mai degrabă spre exporturi şi pe construcţia de autoturisme, iar cursul devizei nu s-a putut adapta corespunzător. Un exemplu elocvent este Cehia, căreia situarea în afara zonei euro nu i-a adus nici un prejudiciu. Cu prilejul dezbaterilor legate de consolidarea Fondului pentru sprijinirea unor ţări aflate în dificultate, s-au făcut referiri la cazul special al Greciei, unde salariul minim era cât salariul mediu din Slovacia. Aceste întrebări s-au alăturat celor legate de reformele actuale ale Uniunii economice şi monetare care reflectă un anume mod de a rezolva criza economică. În opinia unor analişti, strategia aleasă, aceea de a impune un regim de austeritate, va duce la recesiuni structurale pe termen lung în ţările vulnerabile. În acest context, rigorile impuse de moneda unică vor provoca tăieri de salarii, deflaţia datoriei şi o prăbuşire economică prelungită. Efectele acestei strategii pot duce la eroziunea democraţiei în sânul Uniunii, la privatizarea sănătăţii şi a educaţiei, la creşterea şomajului
. Aceiaşi analişti avertizează că, în acest context, politicile anti-criză pot favoriza populismul de dreapta sau de stânga, pot aduce o  legitimitate scăzută a guvernelor alese, pot apărea revolte şi se poate estompa ideea de cetăţenie europeană. 


Potrivit unui raport al Băncii naţionale a Slovaciei (NBS), care a analizat impactul euro asupra competitivităţii întreprinderilor, se considera că este imposibil, chiar şi pe o perioadă mai lungă, să fie evaluată influenţa monedei comune, căci nu se poate şti cum ar fi evaluat economia dacă s-ar fi păstrat coroana slovacă. Unii analişti financiari considerau că în momentul în care a izbucnit cea mai importantă recesiune globală de după război, moneda euro a oferit Slovaciei stabilitatea unui membru al zonei euro cu drepturi depline, cu toate avantajele care îi sunt asociate. În acest context, adoptarea monedei unice a fost concluzia logică a integrării economice a Slovaciei, întrucât aproximativ 85 % din exporturile ţării se dirijează spre UE şi mai mult de jumătate spre ţări din zona euro. Potrivit datelor unei anchete Eurobarometru, realizate în februarie 2011, majoritatea slovacilor, aproximativ 70 % dintre ei, considera, de asemenea, că euro a atenuat impactul crizei economice asupra ţării lor, în timp ce doar 40 % din cetăţenii europeni considerau că moneda europeană constituie, în aceste timpuri dificile, o monedă forte. Evoluţia economico-socială şi politică a Slovaciei din perioada următoare, precum şi statutul monedei euro la nivel internaţional vor  constitui factori decisivi în evaluarea impactului adoptării monedei euro de către această ţară.
1.2 Criza monedei euro - cauză a unei crize politice interne
Slovacia este una din ţările care a aderat la Uniunea Europeană, în anul 2004, cu o susţinere a populaţiei de peste 90%, exprimată la referendumul de aderare organizat cu acest prilej. După intrarea în zona Schengen, în decembrie 2007, noul obiectiv prioritar a fost intrarea în zona euro. Încă din anul 2005, Slovacia a integrat Mecanismul de schimb european II, mecanism pregătitor pentru adoptarea monedei euro, ceea ce a permis integrarea efectivă a Slovaciei în zona euro la 1 ianuarie 2009. 

În cadrul dezbaterilor referitoare la adoptarea unor măsuri fiscale menite a combate criza economică, Slovacia s-a opus, iniţial, armonizării fiscalităţii directe şi a solicitat o abordare nuanţată a contribuţiei fiecărei ţări la Fondul European de Stabilitate Financiară, abordarea ar fi trebuit să ţină cont de specificul fiecărei economii în parte şi de decalajele economice şi sociale. Întărirea Fondului European de Stabilitate Financiară - FESF, adoptată în 21 iulie 2011, de conducătorii statelor zonei euro, destinată în special pentru a ajuta Grecia, trebuia să fie ratificată de cei 17 membri ai zonei euro pentru a putea intra în vigoare. Slovacia rămăsese ultima ţară care trebuie să se pronunţe, dar rezultatul votului în Parlament nu era sigur, astfel încât primul ministru, Iveta Radičová, a ameninţat cu demisia, dacă Parlamentul nu va vota întărirea FESF. Conform acestei decizii, participarea slovacă la fond trebuia să crească de la 4,4 la 7,7 miliarde de euro. Slovacia ar fi trebuit să voteze pe 17 octombrie, dată limită fixată de conducătorii europeni şi de Banca Centrală Europeană. În acest context, Comisia Europeană a pus presiune pentru adoptarea acestei măsuri
, subliniind că aprobarea rapidă a acordurilor asupra summit-ului excepţional al zonei euro, din 21 iulie, asupra lărgirii competenţelor Fondului European de Stabilizare Financiară (FESF) era şi în interesul Slovaciei. Această ratificare accelerată era dorită mai ales de responsabilii politici ai zonei euro, care doreau să fie în măsură să prezinte, în timpul Consiliului European din 23 octombrie 2011, un plan destinat recapitalizării băncilor europene, ca şi un ajutor financiar pentru ţările cu nivel ridicat de risc, ca Grecia, Italia sau Spania. 


Primul ministru slovac, Iveta Radičová, nu avea însă sprijin în interiorul propriului său guvern de coaliţie. Preşedintele Parlamentului, Richard Sulik, din  Partidul Libertate şi Solidaritate SaS, aflat în coaliţia guvernamentală, a calificat FESF drept "un instrument pentru a produce şi mai multă datorie". Richard Sulik, liderul SaS, a denunţat şantajul politic legat de adoptarea acestui text care impunea Slovaciei o contribuţie financiară importantă pentru recapitalizarea băncilor. Pe data de 11 octombrie 2011, votarea consolidării fondului de susţinere a monedei euro de către Parlamentul slovac a eşuat, doar 55 din cei 150 de deputaţi votând favorabil, fiind înregistrate 60 abţineri. Partidul Libertate şi Solidaritate - SaS a votat împotrivă, spunând că se opunea unei salvări a datoriilor prin altă datorie. Primul ministru Iveta Radičová, care asociase votul unei moţiuni de încredere, urma  să  demisioneze imediat. Demn de reamintit este faptul că Republica Slovacă este o republică parlamentară, în care premierul trebuie, în permanenţă, să obţină şi să menţină încrederea Parlamentului. Când primul ministru pierde încrederea acestuia, Preşedintele este obligat să îl demită şi să desemneze alt prim ministru. În această situaţie politică deosebită, soarta adoptării consolidării Fondului European de Stabilizare Financiară (FESF) depindea de liderul opoziţiei, Robert Fico, al cărui partid, Partidul Direcţia-Democraţie Socială - SMER, se abţinuse la votul anterior. El a declarat că era pregătit să discute cu coaliţia guvernamentală despre sprijinul acordat  Fondului, condiţionând votul partidului său de organizarea alegerilor anticipate
. Abia pe 14 octobrie 2011, la al doilea vot în Parlament, după ce a fost negociată organizarea alegerilor anticipate, FESF a fost adoptat cu 114 voturi, contra 30 şi 3 abţineri. Liderul opoziţiei, Robert Fico (SMER-SD), împreună cu partidul său, au votat în favoarea consolidării Fondului European de Stabilizare Financiară. După acest vot, Parlamentul a aprobat legea care stabilea organizarea alegerilor anticipate pe data de 10 martie 2012. Pe data de 14 octombrie 2011, Preşedintele Slovaciei, Ivan Gasparovic, a confirmat un guvern interimar.

Observatorii politici au sesizat că partidul de centru-stânga SMER a împins coaliţia guvernamentală de centru-dreapta la alegeri anticipate, în schimbul sprijinului acordat planului european de salvare, iar  cei trei conducători ai partidelor din coaliţia de guvernare, s-au pus de acord cu SMER cu o "rapiditate incredibilă"
 şi au început deja campania electorală. Mulţi analişti au observat pragmatismul acestei noi generaţii de politicieni căreia, de altfel, nu-i păsa nici de alegătorii pe care îi reprezenta, nici de interesul naţional, nici de ideea de patriotism
.


Guvernul de dreapta al Ivetei Radičová a căzut, aşadar, în urma disensiunilor privind participarea Slovaciei la ajutorul financiar destinat statelor îndatorate din zona euro, mulţi considerând că, astfel, în Slovacia, criza euro a devenit o criză a politicii interne. Mai mult, problemele europene urmau să redefinească peisajul politic şi ideologic pe toată perioada campaniei electorale. Alegerile anticipate din 10 martie reprezentau, din această perspectivă, o nouă etapă, în care orientarea pro-europeană ar fi reprezentat un ferment de coaliţie mai important decât tradiţionalele opoziţii ideologice între dreapta şi stânga
. Pe de altă parte, a fost evident faptul că problemele de politică internă au pus în discuţie soluţia Uniunii Europene la criza economică, afectând statutul european de care se bucura anterior Slovacia. Potrivit acordului realizat de UE cu guvernul slovac, Slovacia a aprobat modificările la FESF, dar fără să participe din punct de vedere financiar. 

Slovacia începuse spectaculos, aderând la euro înaintea tuturor celorlalte state foste comuniste, într-un act de curaj deosebit, iar, în prezent, felul în care Slovacia  a abordat criza euro
 ducea, paradoxal, la destrămarea coaliţiei de guvernare şi la alegeri anticipate, demonstrând că afacerile europene au o mare influenţă asupra politicii interne a unei ţări. Acest fenomen se produsese şi în Cehia, unde guvernul lui Petr Necas a refuzat să semneze pactul de stabilitate, dar ministrul de Externe, prinţul Schwarzenberg, era favorabil acestui pact. Demn de reamintit este faptul că Cehia a reuşit performanţa de a-şi răsturna guvernul în timpul preşedinţiei europene a ţării, având o poziţie constantă de respingere a monedei euro, aliniindu-se astfel Marii Britanii în privinţa respingerii Tratatului fiscal. Pentru premierul ceh, Petr Necas, adoptarea unui tratat atât de important ar necesita organizarea unui referendum. În Slovacia, guvernul Ivetei Radičová a căzut din cauza dezbaterii cauzate de euro şi de salvarea Greciei, problema euro devenind o miză a politicii interne şi o temă de dezbatere referitoare la efectele adoptării monedei euro.
1.3. Un sistem politic marcat de scandaluri de corupţie

În legislatura 2010-2012, în Consiliul Naţional al Republicii (Narodna Rada Slovenskej Republiky) au fost reprezentate 6 formaţiuni politice:

· Direcţia Democraţie Socială (SMER-SD), creată pe data de 29 octombrie 1999, condusă de  fostul premier (2006-2010), Robert Fico, a deţinut 68 mandate;

· Uniunea Democratică şi Creştină – Partidul Democratic, SDKU-DS) a premierului  Iveta Radicova care a fuzionat cu Partidul Democratic pe data de 21 ianuarie 2006, a avut 28 de deputaţi;

· Libertate şi Solidaritate (Sloboda a Solidarita, SaS), fondat în anul 2008 de liderul său actual, economistul care a propus impozitul unic, Richard Sulik, a deţinut 22 mandate;

· Mişcarea Creştin-Democrată (KDH), creată în februarie 1990, condusă de Jan Figel, a avut 15 mandate;

· Most-Hid (care înseamnă Pod), fondată pe data de 30 iunie 2009 de liderul său actual Bela Burgar, a deţinut 14 mandate; 
· Partidul Naţional (SNS), populist, creat în decembrie 1989, a avut 9 mandate.

La începutul anului 2011, amploarea fără precedent a afacerilor interne de corupţie au marcat sistemul politic slovac, trecând în planul secund problematica europeană. Cu două luni înainte de alegerile legislative anticipate, un dosar de corupţie numit Gorila a reunit dovezile corupţiei elitei politice şi economice slovace. Dosarul a dobândit numele de cod "Gorila", de la un expert al Serviciul de Informaţii slovac (SIS)
 şi dezvăluia relaţiile dintre grupul financiar Penta şi responsabili politici din anii 2005-2006, din timpul guvernului de dreapta al lui Mikuláš Dzurinda. Dosarul cuprindea ascultări telefonice efectuate într-un apartament, unde reprezentantul companiei Penta, Jaroslav Haščák, s-a întâlnit  de mai multe ori cu Jirko Malchárek, ministrul economiei la vremea respectivă, şi cu Anna Bubeníková, fosta directoare a Fondului Patrimoniului Naţional. În transcrierile acestor convorbiri se vorbea despre cifre de milioane de coroane, care urmau să fie plătite anumitor politicieni sau unor partide, pentru privatizarea întreprinderilor de stat, în special din domeniul energiei şi transporturilor. Afacerea constituia un caz de spălare de bani obţinuţi din privatizările realizate în perioada 2005-2006, bani care contribuiseră la finanţarea unor partide politice importante, mai ales Uniunea Democratică şi Creştină – Partidul democratic - SDKU-DS, aflată la guvernare. Ziaristul canadiano-slovac, Tom Nicholson, a fost primul care a dezvăluit afacerea în cartea sa despre Afacerea Gorila. Cartea însă a fost interzisă a fi publicată, la cererea preşedintelui companiei Penta, Jaroslav Hascak, implicat în scandal, pe motiv că îi puteau fi atinse drepturile. Cartea a circulat totuşi pe Internet, devenind foarte populară. Mulţi comentatori afirmau că Ppartidul Libertate şi Solidaritate s-a aflat la baza acestor dezvăluiri legate de relaţiile dintre structurile de corupţie care caracterizau sistemul politic slovac, el fiind printre puţinele partide neimplicate în acest scandal. 

Scandalul de corupţie a avut un mare efect politic şi social, opinia publică  considerând că afacerea "Gorila" era o fereastră deschisă spre partea nevăzută a politicii slovace şi ducea la concluzia că politicienii sunt doar  instrumente ale oamenilor de afaceri. Presa sublinia că acest caz de corupţie dezvăluia feţele nevăzute ale "capitalismului mafiot" de care toată lumea ştia, dar pe care nu îl identificase concret. Compania Penta afirma că sunt doar minciuni şi cerea, ameninţând că depune plângere, ca dosarul să fie scos de pe toate site-urile unde a fost pus la dispoziţia publicului. Dar, în 11 ianuarie 2011, guvernul Ivetei Radičová a revocat directorul Fondului Patrimoniului Naţional, admiţând astfel că lua dosarul foarte în serios. Primul ministru a găsit chiar o versiune în arhivele guvernului, poliţia având dosarul pentru prima dată încă din anul 2006, dar nu îl rezolvaseră. În acest context, primul-ministru Iveta Radičová a cerut preşedintelui Ivan Gašparovič ca serviciile de informaţii să ridice secretul asupra acestui dosar. 


Dosarul "Gorila" punea în evidenţă un întreg sistem corupt, dominat de un cartel format din politicieni, oameni de afaceri şi instituţii  judiciare. Scandalul de corupţie a relevat eşecul clasei politice, întruchipate de Mikuláš Dzurinda, liderul partidului de dreapta Uniunea Democratică şi Creştină Slovacă - SDKÚ, de două ori prim-ministru al guvernului slovac. Scandalul deschidea un conflict latent între generaţii, între generaţia celor implicaţi în guvernările anterioare şi o generaţie mai tânără, care îşi aştepta momentul afirmării sale. Cazul a reconfirmat sentimentul că politicienii corupţi sunt vinovaţi pentru incapacitatea statului de a asigura funcţiile de conducere de bază, fapt ce putea crea probleme majore la nivel naţional. În lunile ianuarie şi februarie 2011, câteva zeci de mii de persoane au demonstrat pe străzile din Bratislava, pentru a protesta împotriva "lumii politice a Gorilei" şi pentru a exprima dezgustul faţă de clasa politică coruptă
. 

Pe data de 21 noiembrie 2011, ziarele slovace Pravda şi Nový čas au dezvăluit un alt scandal, afacerea Galko, în care serviciile de informaţii militare au interceptat conversaţiile jurnaliştilor. Stenogramele convorbirilor telefonice arătau că şi funcţionari ai ministerului au fost ascultaţi de servicii şi că exista chiar şi un dosar cu numele de cod “Doamna” care o viza pe Iveta Radičová, dosar legat de poziţia sa într-o afacere legată de un înalt funcţionar al ministerului economiei care demisionase din cauza unui conflict de interese. Încercând să combată corupţia, prin interceptări telefonice ilegale, ministrul slovac al apărării, incoruptibilul Ľubomír Galko, ajunsese să încalce principiile democratice pe care dorea să le susţină şi a fost constrâns să demisioneze. Premierul Iveta Radičová l-a revocat din funcţie pentru încălcarea “principiilor fundamentale ale statului de drept şi ale democraţiei”. Scandalul a căpătat proporţii vertiginoase, iar redactorii-şefi ai principalelor cinci ziare naţionale au elaborat o declaraţie comună în favoarea independenţei presei. Doar două formaţiuni politice nu s-au alăturat declaraţiilor pentru condamnarea acţiunilor de interceptare a jurnaliştilor: Partidul Naţional Slovac (SNS, naţionalist), al lui Jan Slota şi Partidul Libertate şi Solidaritate (SaS) al cărui vicepreşedinte era Ľubomír Galko. Scandalul a afectat şi mai mult încrederea cetăţenilor slovaci în presă şi în politicieni. Cazul ministrului L. Galko era o dovadă că acţiunile de combatere a corupţiei puteau fi uneori la fel de periculoase pentru democraţie precum însuşi fenomenul corupţiei. Potrivit unui sondaj online efectuat de ziarul SME, majoritatea cititorilor erau de părere că ministrul L.Galko nu ar fi trebuit revocat din funcţie. Prin acest scandal, Partidul Libertate şi solidaritate - SaS şi-a distrus reputaţia, pe care o construise din greu, anume cea de partid integru şi virtuos, prin două revelaţii: Ľubomír Galko, ministru al apărării şi membru SaS, a pus serviciul de informaţii să spioneze jurnalişti; iar Richard Sulík, liderul partidului, a cerut unui om de afaceri cu o reputaţie mafiotă să conducă o anchetă de "lustraţie" asupra responsabililor propriului său partid. Chiar liderul partidului SaS, Richard Sulik, fusese înregistrat într-o convorbire telefonică cu omul de afaceri Marian Kocner, convorbire în care devoala anumite acte de corupţie, legate de realegerea procurorului general al Republicii şi intenţia de a schimba premierul. Ulterior, Richard Sulik şi-a cerut scuze pentru tăinuirea unor astfel de date. 

Aceste scandaluri au decis rezultatul alegerilor anticipate din 10 martie 2012. Conform opiniei analiştilor, divulgarea dosarului Gorila despre legăturile între lumea politicii şi lumea afacerilor, a împins alegătorii, în special cei tradiţionali de dreapta, spre noi partide, iar de această situaţie a profitat, în principal, partidul din opoziţie, Direcţia-Democraţie socială (SMER-SD), condus de Robert Fico.  
 
II. ALEGERILE LEGISLATIVE ANTICIPATE DIN 10 MARTIE 2012

2.1 Teme ale campaniei electorale

Campania electorală a debutat pe 18 februarie 2012, fiind dominată de scandalul de corupţie declanşat, în luna decembrie 2011, de afacerea Gorila. Legislativele anticipate ar fi trebuit să se desfăşoare în jurul temelor sociale şi  europene, dar dezvăluirile despre corupţia oamenilor politici au dominat campania electorală. Înaintea desfăşurării alegerilor legislative, principalele partide politice slovace au semnat, împreună cu trei organizaţii non-guvernamentale - Transparency International Slovacia, Institutul pentru reforme economice şi sociale (INEKo) şi Institututul pentru guvernanţa Slovaciei (SGI) – un angajament pentru asigurarea transparenţei finanţării partidelor. Textul cuprindea 7 măsuri, din care 6 erau cele recomandate de Consiliul Europei. 

Anchetele de opinie publică
 arătau însă că 64% dintre slovaci considerau că problema cea mai importantă este cea a locurilor de muncă, 53% considerau că problema gravă este scăderea nivelului de trai, iar 29% menţionau ca probleme majore erau sistemul de sănătate şi corupţia.

Programul electoral al Uniunii Democratice şi Creştine şi Partidului Democratic, (SDKU-DS) a fost  intitulat Alegeri 4x4, cu referire la faptul că, pentru un teren dificil, o maşină 4x4 este cel mai bun mijloc de transport, adică un guvern solid, capabil a lua măsuri de forţă care să reducă cheltuielile bugetare, fără creşterea impozitelor. În programul electoral al acestui partid s-a propus simplificarea sistemului fiscal şi păstrarea impozitului unic de 19%. Ivan Miklos, fostul ministru de finanţe, a arătat că principala problemă a ţării este cea a şomajului. Mikulas Dzurinda, unul din membrii marcanţi ai SDKU-DS, ministru de externe, a afirmat că Europa va ieşi consolidată din această criză socio-economică. Pe lista electorală a Uniunii Democratice şi Creştine – Partidul democratic (SDKU-DS) s-au aflat Mikulas Dzurinda, Ivan Miklos, fostul ministru al finanţelor, Lucia Zitnanska, fostul ministru al justiţiei. 

Partidul Libertate şi Solidaritate a propus organizarea unui referendum pe problemele legate de zona euro, mai ales referitor la Fondului European de Stabilitate Financiară – FESF. Liderul său consideră că apartenenţa Slovaciei la zona euro este cea mai mare provocare. Slovacia este ţara din zona euro cu cele mai mici salarii, dar este obligată a plăti pentru ca Grecia să poată plăti pensii de trei ori mai mari decât cele ale slovacilor. În campania electorală el s-a confruntat cu liderul creştin democraţilor, Jan Figel, fost ministru al transporturilor care susţinea poziţia inversă, afirmând că Slovacia nu poate sta izolată în rezolvarea acestei crize, avertizând asupra riscului  izolării ţării în populism.

Programul formaţiunii politice a etnicilor maghiari Most-Hid prevedea noi tăieri ale cheltuielilor publice pentru scăderea deficitului public sub 4,9% şi excludea orice colaborare politică cu partidul de opoziţie Direcţia-Democraţie Socială SMER-SD. Semnificativ este faptul că 8 din cei 14 deputaţi ai acestui partid au candidat la alegeri ca independenţi.


În campania electorală, Partidul Naţional (SNS) a criticat, prin liderul său, Andrej Danko, procesul islamizării Slovaciei, solicitând un referendum asupra limbii vorbite în Slovacia, deşi, conform legii din iulie 2009, limba oficială a fost declarată slovaca. El se referea mai ales la prevederile legate de faptul că acele comunităţi care au în componenţa lor peste 20% alte minorităţi lingvistice, pot utiliza alta limbă, cum ar fi maghiara, ceha, bulgara, româna, croata, ucrainiana, germana, poloneza etc. Referendumul nu a fost organizat cu prilejul alegerilor legislative, fiind considerat neconstituţional.


În ultimele luni, scena politică slovacă a înregistrat un fenomen de explozie a unor partide noi, precum Partidul oamenilor obişnuiţi, condus de Igor Matovič, partid  creat pe 28 octombrie 2011. Unii din candidaţii săi, precum  Erika Jurinova, Martin Fecko, Jozef Viskupic au provenit din lista SaS din anul 2010. Pe lista partidului s-au aflat personalităţi care aparţin mai ales  cercurilor intelectuale conservatoare. 


Partidul „Cei 99%” a fost, de asemenea, un nou partid, fondat în octombrie 2011, finanţat, paradoxal, prin sprijinul unei întreprinderi producătoare de armament. Acest proiect politic a încercat să exploateze idealurile şi sloganul "Suntem cei 99%" al mişcării Occupy Wall Street. Pe baza unei plângeri, poliţia a început să examineze validitatea celor 10 000 de semnături obligatorii ale petiţiei de sprijin a acestei formaţiuni care permitea înregistrarea unui nou partid. Investigaţia a scos în evidenţă nenumărate nereguli.

Partidul lumii libere (SSS), condus de Nora Mojsejova, o femeie de afaceri controversată, devenită prezentatoare TV, a promovat în campania electorală scăderea TVA-ului la produsele alimentare de bază, la produsele farmaceutice, creşterea salariului minim şi a pensiilor minime.


În campania electorală, opoziţia de stânga a fost reprezentată de Direcţia - Democraţia Socială (SMER-SD), partid condus de fostul premier (din perioada 2006-2010), Robert Fico. Partidul era, de mulţi ani, principalul partid al ţării care a deţinut o pondere importantă în Parlament. Din opoziţie el a criticat permanent partidele aflate la guvernare. El a declarat că a fost în luptă politică încă din iunie 2010 când s-au sfârşit ultimele alegeri şi a rămas în opoziţie până la căderea guvernului condus de Iveta Radicova. În timpul campaniei electorale, Robert Fico a explicat votul de susţinere a FESF, arătând că era nevoie de căderea guvernului care contribuise la degradarea nivelului de trai şi a puterii de cumpărare, datorate celor mai mari preţuri existente în Uniunea Europeană. El a subliniat că politica guvernului condus de Iveta Radicova a dus la creşterea şomajului şi deterioararea condiţiilor de viaţă ale cetăţenilor slovaci. Partidul a solicitat ca preţul energiei şi alimentelor să fie controlate de stat, precum şi creşterea impozitelor pe marile averi şi pentru companii.

În programul electoral se propunea suprimarea impozitului unic şi impozitarea cu 25% a averilor ce depăşesc 33000 euro anual şi cu 22% întreprinderile care au un profit ce depăşeşte 30 mil euro anual, instituirea unei taxe bancare de 0,7% pe depozitele bancare. În campania electorală, liderul partidului a afirmat că va fi ostil privatizărilor şi favorabil protecţiei juridice a salariaţilor şi investiţiilor publice importante. 
2.2 Rezultatele alegerilor şi semnificaţia lor politică

Pe data de 10 martie 2012, cei 4,3 millioane slovaci au fost chemaţi la urne pentru alegerile legislative anticipate. Acest scrutin a fost cel de-al treilea scrutin anticipat din istoria politică recentă a Slovaciei, de după dobândirea independenţei, în anul 1993 (după alegerile legislative din 1994 şi 2006). 

Consiliul Naţional al Republicii (Narodna Rada Slovenskej), Parlamentul unicameral slovac, are 150 locuri ocupate de cei aleşi, printr-un scrutin proporţional cu liste blocate, pentru un mandat de 4 ani. Pentru a putea participa la alegeri, un partid trebuie să depună o sumă de 16 596 euro, drept cauţiune, care va fi returnată dacă acesta a obţinut cel puţin 2% din voturi şi dacă a depus cel puţin 10000 adeziuni ale membrilor săi. Dacă un partid are un efectiv inferior, trebuie să depună o petiţie de susţinere care să conţină numărul de 10 000 semnături care să permită atingerea acestui număr de susţinători. Partidele care au obţinut cel puţin 3% din voturi la alegeri au dreptul la acordarea unei subvenţii de la stat. Pentru a intra în Parlament un partid politic trebuie să obţină 5% din voturi, o coaliţie formată din 2-3 partide trebuie să obţină 7% din voturi, iar coaliţiile din 4 partide sau mai multe, trebuie să obţină 10% din voturi. Candidaţii trebuie să fi împlinit vârsta de 21 ani şi să aibă rezidenţă permanentă în Slovacia. La aceste alegeri legislative anticipate s-au prezentat 2 971 candidaţi (+8 în raport cu scrutinul din 12 iunie 2010), pe 26 liste sau ca independenţi (30). Un fenomen deosebit înregistrat la aceste alegeri a fost faptul că 52 dintre candidaţi au părăsit în ultimul moment listele de partid, candidând ca independenţi.

Din anul 2004, slovacii care trăiesc în străinătate au putut vota, deşi în anul 2010 au votat doar  586 dintre ei, iar în 2012 s-au înscris pe listele din secţiile de votare 728 slovaci. 

Conform datelor Biroului de statistică slovac, rezultatele finale ale alegerilor legislative anticipate din 10 martie 2012 au fost următoarele
:
 
	Partidul politic
	Nr.de voturi
	% din voturi
	Nr. de mandate

	Direcţia – Democraţie Socială  - SMER- SD
	1 134 280
	44, 41
	83

	Mişcarea Dreştin–Democrată KDH
	225 361
	8,82
	16

	Partidul oamenilor obişnuiţi şi a personalităţilor independente -OLaNO
	218 537
	8,55
	16

	Most Hid
	176 088
	6,89
	13

	Uniunea Democratică şi Creştină – Partidul Democratic SDKU - DS
	155 744
	6,09
	11

	Libertate şi Solidaritate - SAS
	150 266
	5,88
	11





Participarea la vot a fost de  59,11% (+ 0,28 puncte faţă de 2010), mult mai ridicată decât cea prevăzută de sondajele de opinie. 

Direcţia-Democraţie Socială (SMER-SD), partidul de orientare social-democrată, de centru-stânga, condus de fostul premier (din perioada 2006-2010), Robert Fico, a câştigat alegerile legislative anticipate, obţinând 44,41% din voturi, majoritatea absolută în Parlament, respectiv 83 din cele 150 locuri ale Consiliului Naţional (Narodna Rada Slovenskej republiky), adică +15 locuri, în raport cu scrutinul din 12 iunie 2010. Partidul SMER-SD a întrecut Mişcarea Creştin-Democrată (KDH), condusă de Jan Figel, care a obţinut 8,82%, şi Partidul oamenilor obişnuiţi şi personalităţilor independente (OL'aNO), creat pe 28 octombrie 2011, condus de Igor Matovica, care a obţinut 8,55%, respectiv 16 mandate în Parlament. Partidul Most-Hid a avut un scor electoral de 6,89% din voturi (13 mandate, - 1). Uniunea Democratică şi Creştină – Partidul Democratic, SDKU-DS, partidul fostului premier Iveta Radicova, a obţinut 6,09% din voturi, respectiv 11 mandate (-17), iar Partidul Libertate şi Solidaritate -  SaS a avut un scor electoral de  5,88% din voturi, ceea ce a însemnat  11 mandate (- 11). Datele rezultatelor alegerilor arătau clar că electoratul a sancţionat drastic partidele de dreapta aflate la guvernare în perioada 2010-2012.

Imediat după anunţarea rezultatelor alegerilor, liderul partidului câştigător Direcţia – Democraţie socială SMER - SD, Robert Fico, a declarat că rezultatele scrutinului au fost surprinzătoare, cetăţenii slovaci susţinând masiv programul social-democrat oferit ca alternativă politicii de dreapta duse de guvernul anterior. Robert Fico a declarat că această victorie deosebită este o victorie a stângii şi mai ales o înfrângere a programului dreptei. În acest context el a reafirmat că va fi ostil privatizărilor şi favorabil protecţiei juridice a salariaţilor şi investiţiilor publice importante, suprimarea impozitului unic şi impozitarea cu 25% a averilor ce depăşesc 33000 euro anual şi cu 22% întreprinderile care au un profit ce depăşeşte 30 mil euro anual, instituirea unei taxe bancare de 0,7% pe depozitele bancare. Analiştii apreciază că, după consensul neoliberal, pe care chiar şi stânga postcomunistă din Europa Centrală l-a acceptat, în ultimele două decenii, va fi necesar un nou consens, consensul social, care va avea ca efect creşterea responsabilităţii societăţii şi marilor grupuri de afaceri pentru coeziunea socială.


Referindu-se la coordonatele principale ale politicii economice şi europene, Robert Fico a pledat pentru continuitate. Peter Kazimir (SMER-DS), probabil viitorul ministru de finanţe, declara că primele 6 săptămâni vor fi luate măsuri de consolidare a bugetului, pentru a atenua efectele crizei economice internaţionale.  Robert Fico a subliniat că este pentru consolidarea finanţelor publice, a monedei euro, dar nu în detrimentul celor cu venituri scăzute. El a reamintit că situaţia socio-economică a Slovaciei este fragilă, deşi în anul 2011 s-a înregistrat o creştere de 3,3%, subliniind faptul că şomajul a atins nivelul îngrijorător de 13,3% din populaţia activă a ţării.

Analiştii politici au remarcat faptul că un rol deosebit în obţinerea acestei victorii electorale au avut scandalurile de corupţie în care au fost implicate partidele de dreapta, jumătate din alegătorii tradiţionali ai acestor partide declarând că niciunul dintre ele nu mai merita încrederea electoratului
. Partidele protestatare au cerut de altfel ieşirea din politică a politicienilor corupţi. De aceste scandaluri au profitat Partidul Social-Democrat, principalul partid de opoziţie, şi Partidul oamenilor obişnuiţi, condus de Igor Matovic, care părăsise de un an Partidul Libertăţii şi Solidarităţii (SaS) şi care acum a reuşit să intre în Parlament.

Eşecul Partidului Naţional Slovac (SNS, naţionalist) şi al Partidului Coaliţiei Maghiare (SMK, reprezentând minoritatea maghiară) de a reveni în Parlament a confirmat că tensiunile etnice nu mai sunt o prioritate a societăţii slovace. Scrutinul parlamentar a confirmat eşecul politicilor bazate pe clivaje etnice şi pe intensificarea tensiunilor de acest tip. Studiile arată că provocarea actuală este legată de oferirea de locuri de muncă şi de perspective profesionale tinerilor vorbitori de limbă maghiară din Slovacia. În Slovacia există o puternică minoritate maghiară de peste 550 000 de persoane, iar legea din 2009 referitoare la folosirea limbii de stat a contribuit la o deteriorare a relaţiei cu această minoritate şi cu Ungaria. Amendamentele constituţionale făcute în Ungaria în aprilie 2011, cu referire la maghiarii care trăiesc dincolo de graniţele şării, au creat noi dezbateri intense în cele două state vecine, mai ales în legătură cu efectele juridice extrateritoriale ale acestor prevederi. Slovacia a propus un proiect de acord interguvernamental, dar Ungaria nu a fost receptivă la propunere. În anul 2011 în Slovacia, au intrat în vigoare o lege care a modificat Codul naţionalităţii şi legea referitoare la dubla cetăţenie. Legea dublei cetăţenii făcea referinţă la minoritatea maghiară aflată în zona limitrofă a Ungariei, ceea ce a mai detensionat aceste raporturi. Exigenţa de a avea în mod obligatoriu o singură cetăţenie, cea slovacă, a rămas activă exclusiv pentru polişti, militari, vameşi, şi alţi funcţionari ai statului. 

Pentru prima dată după anul 1989, Slovacia va fi condusă de un singur partid, iar viitorul guvern condus de Robert Fico va fi primul guvern monopartid format în Slovacia după 1989. Slovacia va fi deci al doilea stat al Europei centrale, după Ungaria, care va fi guvernat de un singur partid. Partidului Direcţia – Democraţie Socială - SMER îi lipsesc 7 voturi pentru a atinge majoritatea constituţională care i-ar permite schimbarea legii fundamentale a ţării. Din această perspectivă, mandatul său poate fi considerat ca fiind unul puternic, dar responsabil, capabil a evita tendinţele totalitare
. În acest context, formaţiunea SMER-SD devine acum singura responsabilă pentru activitatea guvernului.  Chiar dacă formaţiunea SMER-SD va reuşi să adopte măsuri pentru consolidarea coeziunii sociale, prin introducerea sistemului de impozitare progresivă sau prin intensificarea controlului statului asupra sistemului medical sau al pensiilor, starea de nemulţumire generată de nepopularele reduceri bugetare care sunt aşteptate se pot repercuta asupra singurului partid de guvernământ. Pe agenda noului guvern va trebui să fie, ca problemă prioritară, limitarea corupţiei, fenomen care a afectat în ultimă instanţă categoriile sociale mai vulnerabile. 


Unii analişti au considerat că această nouă situaţie politică prezintă riscul deturnării democraţiei în următorii ani
, că Robert Fico ar putea să devină un 'Orban de stânga', argumentând că experienţa politică din Slovacia arată că deţinerea majorităţii absolute generează un reflex de a ocupa toate structurile statului, începând de la instituţiile publice şi de la aparatul statului care exercită puterea reală până la companiile cu capital de stat, contractele publice şi chiar instituţiile de presă publice. Un mare semn de întrebare era şi evoluţia viitoare a omului politic Robert Fico. Ei considerau că electoratul slovac a trecut prea rapid de la dreapta la stânga, uitând de ce, în trecut, nu-l mai vroia pe Robert Fico (prim-ministru între 2006-2010). Liderul partidului câştigător al alegerilor, Robert Fico, a declarat însă că  intenţionează să le ofere locuri la masa discuţiilor şi celor învinşi. Deşi deţine majoritatea absolută în Parlament, principala provocare va fi transformarea lui Robert Fico dintr-un om politic considerat anterior populist, într-un om politic de consens. 


Robert Fico are vârsta de 47 ani, este diplomat al Universităţii Comenius şi al Institutului de stat şi de drept al Academiei de ştiinţe din Bratislava. El a fost membru al Partidului Comunist din 1987, apoi al Partidului Stângii Democratice SDL, intrînd în Parlament pentru prima dată în anul 1992. După alegerile legislative din anul 1998, Robert Fico a părăsit partidul aflat la guvernare, iar în anul 1999 a înfiinţat propriul său partid - SMER. Cariera sa profesională a început în cadrul Institutului de drept al Ministerului Justiţiei, iar în 1994 a fost numit reprezentant al Slovaciei la Curtea Europeană a Drepturilor Omului de la Strasbourg, post în care a stat timp de 6 ani. În anul 2004, Partidul SMER a absorbit Partidului Stângii Democratice, Partidul Social-Democrat şi Alternativa Social-Democrată. Pe data de 17 iunie 2006, formaţiunea sa politică câştigă alegerile, iar Robert Fico devine premier, îndeplinind exemplar condiţiile de integrare în zona euro. La alegerile din 12 iunie 2010 câştigă alegerile, dar partidul său nu poate forma un guvern susţinut politic în Parlament şi intră în opoziţie. 


Sondajele arătau că, în ciuda neîncrederii generale a slovacilor faţă de politicieni, Robert Fico rămâne cel mai popular om politic
. Aşa cum, în timpul primului său mandat, a apărat o linie pro-europeană, el a beneficiat şi în această campanie electorală de susţinerea liderilor social-democraţi europeni. Viitorul prim ministru a încurajat salvarea Greciei, pe care o considera ca pe o salvare a euro, şi era favorabil FESF. În perioada anterioară Robert Fico se pronunţa pentru austeritate şi pentru reducerea deficitului datoriei publice prin regula de aur şi responsabilitatea bugetară a pactului bugetar. 

Imediat după anunţarea rezultatelor alegerilor, Robert Fico a reafirmat atitudinea sa pro-europeană, susţinând  un program ca alternativă la dreapta, adăugând că "Noi suntem pentru consolidarea finanţelor publice, dar nu în detrimentul oamenilor cu venituri reduse"
. Referitor la politica europeană el a afirmat că programul partidului său este clar proeuropean, susţine salvarea zonei euro, a monedei euro ca monedă europeană puternică. În declaraţiile ulterioare, Robert Fico a afirmat că se simte foarte apropiat de programul politic al lui François Hollande, candidatul socialist la prezidenţialele din Franţa care susţine o consolidare bugetară care să nu fie bazată pe inflaţie şi şomaj ridicat
.


 Slovacia a reuşit să fie în continuare atractivă pentru investitorii străini şi rămâne de văzut dacă noul guvern va reuşi să conserve acest nivel de atractivitate.


Pe 15 martie 2012, Preşedintele ţării l-a desemnat pe Robert Fico să formeze noul guvern, iar Robert Fico a anunţat că va forma guvernul fără colaborarea cu alte partide
, sugerând că ar putea numi unii miniştri independenţi, mai ales la ministerul de externe şi la cel al economiei. Fostul premier Iveta Radičová, aşa cum a anunţat anterior, s-a retras din activitatea politică şi s-a întors în mediul universitar

Pe data de 4 aprilie 2012, Preşedintele Republicii, Ivan Gasparovic, l-a numit premier pe Robert Fico, liderul partidului social-democrat SMER şi pe aceeaşi dată a avut loc prima şedinţă a Parlamentului. La întâlnirea cu Preşedintele ţării, Robert Fico a afirmat că activitatea viitorului guvern va urmări permanent intensificarea dialogului cu partenerii sociali, va încerca să realizeze reconcilierea la nivel naţional, numind doar patru miniştri independenţi. Premierul a afirmat că viitorul guvern va avea de înfruntat provocări importante, că va ţine cont de limitele impuse de realitatea economică care are, în prezent dificultăţi, că va satisface exigenţele comunitare de a reduce deficitul public la 3% în viitorii ani, dar fără să afecteze categoriile sociale care au probleme. Un obiectiv major al politicii guvernului va fi protecţia acestor categorii prin afirmarea solidarităţii celor bogaţi. Preşedintele Republicii, Ivan Gasparovic a cerut premierului să instituie un dialog intens cu opoziţia şi cu autorităţile locale şi regionale. 

Premierul a anunţat că secretarul guvernului va fi Igor Federič, cel care a deţinut aceeaşi funcţie în perioada 2006-2010, Ján Valko, fost preşedinte al companiei de energie nucleară JAVYS, şeful serviciilor secrete SIS. 

După trei săptămâni de negocieri intense, cabinetul slovac a fost format având în componenţa sa pe următorii miniştri
: ministrul Economiei - Tomáš Malatinský, fost preşedinte al Asociaţiei Angajatorilor; ministrul Justiţiei - Tomáš Borec, fost preşedinte al Asociaţiei Bar; ministrul Sănătăţii -  Zuzana Zvolenská, fost şef al unei companii de asigurări de sănătate; ministrul de Externe - Miroslav Lajčák; ministrul Transporturilor, Construcţiilor şi Dezvoltării Regionale -  Ján Počiatek, fostul ministru de Finanţe; Ministru de Interne - Robert Kaliňák care a mai deţinut aceeaşi funcţie în fostul guvern social-democrat; ministrul Culturii - Marek Maďarič care reia postul deţinut în perioada 2006-2010; ministrul Educaţiei - Dušan Čaplovič; ministrul Finanţelor - Peter Kažimír, fost secretar de stat în acelaşi minister; ministrul Apărării - Martin Glváč, liderul organizaţiei SMER Bratislava; ministrul Mediului - Peter Žiga, fost secretar de stat la Ministerul Economiei; ministrul Agriculturii - Ľubomír Jahnátek, fostul ministru al Economiei; ministrul Muncii - Ján Richter.

Majoritatea analiştilor au apreciat că includerea în guvern a unor personalităţi independemnte, reprezentante ale societăţii civile, s-a vrut un semnal că premierul doreşte un nou stil de guvernare, dar că această componenţă menţine în funcţii mulţi oameni politici cu probleme ai partidului aflat la guvernare.
� Respekt, 2.04. 2011


� � HYPERLINK "http://www.presseurop.eu/ro/content/source-profile/663-tyzden" �Týždeň� Bratislava, 16 mai 2011


� INEES, Institutul de studii economice şi sociale, 28.03.2011


� London School of Economics, � HYPERLINK "http://www.mpifg.de/people/fs/index_en.html" \t "_self" �Fritz Wilhelm Scharpf �


� � HYPERLINK "http://www.presseurop.eu/ro/content/source-information/2181-pravda" �Pravda�, 7 septembrie 2011


� SME, 12.11.2011


� Presseurope, 13 octombrie 2011


� Presseurope, 13 martie 2011


� Presseurope, 13 octombrie 2011


�� HYPERLINK "http://www.touteleurope.eu/fr/actions/economie/politique-economique/actualite/actualites-vue-detaillee/afficher/fiche/5752/t/43798/from/2496/breve/la-crise-vue-par-les-etats-du-dernier-elargissement.html?cHash=392467a42a" ��http://www.touteleurope.eu/fr/actions/economie/politique-economique/actualite/actualites-vue-detaillee/afficher/fiche/5752/t/43798/from/2496/breve/la-crise-vue-par-les-etats-du-dernier-elargissement.html?cHash=392467a42a�

� SME, 5.02.2011


� Institutul de afaceri publice, feb. 2012

� INALCO, 11 martie, 2012


� Pravda, 12 martie 2012


� Presseurope, 13 martie 2011


� Der Standard, 12 martie 2012


� Reuters, 12.03.2012

